**Думите на мама**

**Дете/Пами/**: - Искате ли да играем на гоненица?

**Всички/Ели/**: - Хайде! Ала- бала- ница, шарена паница,

 Дупчена лъжица, пукната парица,

 Бягай за водица, медена росица, Пу, ти гониш!

/Появява се майката- към едното дете:

**Майка/Иви/**: - Мамо, аз отивам на пазар, а ти пази братчето си докато се върна.

/Яна се връща с братчето си на ръце/

**Деца:** - Яно, ти с този пашкул ли ще играеш?

**Деца:** - Но ти не трябва да играеш, ще развалиш играта!

**Яна**: - И на мене ми се играе. Миличкото ми братче, ти стой тук мирно, а аз след малко ще дойда да те взема.

/Оставя бебето на пънче в края на полянката. Отива при децата:

**Яна:** - Хайде да играем на гоненица!

**Деца**: - Хайде, на сляпа баба! Кой ще бъде бабата?

**Дете**: - Аз!
/Вързват му очите, играят.

**Всички**: - Сляпа баба не вижда, който види – да бега,

 Че когото настигне – по гърбина - с върлина.

 /Излизат постепенно от сцената, долитат гарваните:

**Гарван**: - О, какво хубаво бебе.

**Гарван II** : - Хайде да си го откраднем! Ще си го откраднем и ще го направим наше братче - черно вранче.

**Гарван III**: - А Яна нека плаче без братче.

Пеят: „Гра- гра – гра, хайде на игра!

 Нека стане черно, вранено, катранено, перушина лъскава да му порасте!

 Като няма братче, Яна нека плаче! Нека плаче, гра- гра!”

**Гарван:** - Да грабваме бебето и да бягаме, докато никой не ни е видял!

/Идва Яна/

**Яна:** - Къде ми е братчето? Нали тук го оставих! Няма го, ами сега?

/Сяда на пънчето и плаче. Идва щъркел, обикаля около нея и плаче:

**Щъркел:-** Трака- трака, от играта по- хубаво няма,

 трака- трака, кой да помни думите на мама?!

**Яна:** - Мили щърко, помогни ми да намеря братчето си!

**Щъркел**: -Най – напред превържи болното ми крило- едно дете ме удари с камък и сега не мога да летя.

**Яна**: - Миличкото ти крилце, сега ще го превържа.

/сваля панделката си и го превързва/

**Щъркел:**- Благодаря ти, Яно! Твоето братче го отведоха враните, отлетяха хей- нататък. Тичай при ябълковото дърво- то ще ти покаже пътя.

**Яна**: Тичайте, бързо, крачета , прескачайте през пет плета,

 през пет камъка тичайте, помогнете да си намеря братчето.

/Спира при ябълката/

**Яна**: - Ябълчице, миличка, кажи ми накъде отлетяха враните!

**Ябълка/Божи/**: Клоните ми ще се скършат, денем – нощем плача.

 Кой от мене ще откъсне ябълчици сладки- ооооох, тежат ябълките сладки.

**Яна**- Ще ти помогна, миличка- ето, в кошничката ще подредя твоите плодове чудесни!

Ти само ми покажи накъде отлетяха враните!

**Ябълка:** - Благодаря ти, Яно, а сега тичай към големия камък.

**Яна**: - Ей, тук има ли някой?

**Таралеж/Емо/:** - Сиво, живо, свито със игли набито . Що е то?

**Яна:**- Таралеж! Ежко, къде си, не те виждам.

**Таралеж**- Махни камъка, за да мога да изляза!

**Яна**: - Как си попаднал под него?

**Таралеж-** Аз не съм попаднал под него, а той падна върху мен.

/ Яна маха камъка/

**Таралеж**: - О, благодаря ти, ти ми спаси живота. А сега виж, накъдето се поклатя, нататък върви.

**Яна**: -Тичайте, бързо, крачета по стъпките, помогнете ми да намеря братчето си.

/Яна пее, накрая подскача като зайче. Идват зайчета:

**Зайче/Алекс/**: - Извинете, вие заек ли сте?

**Яна**:- В никакъв случай!

**Зайци/Цвете/:** -А тогава защо скачате като зайче?

**Яна:** - Враните откраднаха братчето ми и искам по – скоро да го намеря!

**Зайче/Цвети/**: - Загубили сте цяло зайче? Много страшно!

 Братче да загубиш, чудо да се чудиш!

 Никъде го няма, ах, беда голяма!

 Непослушна Яна, ще я бие мама.

**Зайче/Алекс/:** - Ние си отиваме, да не се загубим и ние, че мама ще ни скъса ушите!

**Яна:** -Ами сега накъде да вървя?

 Ето, на мама хубавите думи чувам: Ти си ми вече голяма и умна

 Ти като слънце в денят ми грееш, ти като славей в съня ми пееш.

 А пък аз загубих своето братче, затова сега горчиво плача.

**Калинка:** - Дъжд ли вали?

**Яна:** - Не, аз плача!

**Калинка**: - Спри да плачеш, намокри ми крилцата!

**Яна**: - Извинявай, но не мога да спра, изгубих си братчето! Враните го откраднаха. Не си ли виждала едно хубаво бебе, откраднато от врани?

**Калинка:** - Виждам ги ей там, на оня връх.

**Яна:** - Калинчице мила, бъди ми приятелка! Заведи ме там, моля те!

**Калинка:** - Ще ти бъда приятелка, ще ти бъда сестра!

 Двете с теб ще тръгнем през тази гора

 Ще намерим пътечката, ще вървим към върха!

 Там е скрито от враните твоето братче сега.

/Яна и калинката, пеейки, се приближават до играещите врани/

**Калинка: -** Грабвай бебето и да бягаме!

/Яна грабва бебето и тичат/

**Врана:** - Гра, откраднаха ни бебето. Яна го открадна! Тичайте да я настигнем!

/Калинката изскача пред тях и ги гони/

**Калинка:** - Къш, врани, къш!

**Ежко: -** Боц, боц, крадли!

/Препречват им пътя, Яна се спира пред ябълката/

**Яна:** -Ябълчице мила, уморих се! Нека си почина при теб! Скрий ме!

**Ябълка:**- Скрий се между клоните ми!

**Зайци/Алекс/:** - Къде изчезна Яна?

**Зайче/Цвети/:** - Тя бяга по – бързо и от вятър!

**Врани:** /Втурват се/ Гони, гони Яна..

/Всички животни се втурват да ги гонят/

**Всички: -** Къш, врани – врануши!

**Яна:** /Излиза от клоните на ябълката/ Благодаря ти, ябълчице!

**Щъркел:** - Хвъър! Сега, пък, аз ще ти помогна! Хвани се здраво за мен, ще вървим заедно! Трака трака от играта по – хубаво няма!

 Трака- трака ти си вече мамина отмяна!

/Отново пред къщата на Яна/

**Яна: -** Пристигнахме, щъркелче, много ти благодаря!

**Мама:** - Яно, къде ходихте? Така се уплаших – помислих, че сте се загубили.

**Яна: -** Аз, мамичко, вече никога няма да забравям какво си ми поръчала.

**Мама:** - Но какво се е случило?

**Яна:**- Враните откраднаха моето братче. Но моите приятели ми помогнаха да го намеря.

**Приятелите**: - Яно, къде се загуби?

**Яна**: - Аз не съм се загубила, загубих братчето си.

**Приятел**: - Сама ли ходи да го търсиш? Защо не ни повика? Нали сме ти приятели!

**Животните:** - И ние сме й приятели!

**Мама:** - Не се карайте, всички сте добри приятели и си помагате един на друг. А Яна не трябва да забравя какво й казвам.

**Деца:** - И аз забравям! И аз..

**Таралежа:** - А аз никога не забравям какво ми казва мама.

**Яна:** - Думите на мама са златни!

 Мамо, мамо, обещавам всяка златна твоя дума да запомня,

 всяка мъдрост като песен да повтарям, мамо, мамо, да те слушам обещавам!